Kvinne overfalt av unge gutter på Grønland
Det har vært en ransbølge i hovedstaden denne høsten, men politiet opplyser at det er usikkert om guttene ville rane kvinnen eller ikke. - Vi vet ikke om de hadde til hensikt å få med seg noe eller om det er en ren voldshandling, sier operasjonsleder Tor Gulbrandsen i Oslo-politiet til NTB. Kvinnen, som er i 30-årene, har forklart at hun ikke har noe forhold til guttene som gikk løs på henne, og det kan derfor virke som et tilfelle av blind vold, mener politiet. - De skal ha sparket henne i beinet blant annet, før de løp ned på Grønland T-banestasjon. Vi har gjennomført søk og jobber med videoovervåking i området, sier Gulbrandsen. Kvinnen har beskrevet de to guttene som unge, muligens i 15-16-årsalderen, med afrikansk bakgrunn.
En kvinne ble lørdag ettermiddag overfalt av to unge gutter utenfor T-banestasjonen på Grønland. Det er ikke klart om det var et nytt ransforsøk eller ikke.